《和吴显道》
宋代·慕容彦逢

泽国破秋仲，景物兆冬索。回飙卷林尾，宿雾泛寥廓。

泮水还阛卷，层峦瞰篱落。启牖挹茜葱，开径徒参错。

齑盐虽寂寥，文史欣博约。论古到鸿荒，谈经愧穿凿。

逸志想鸿冥，腼颜羞雉啄。于焉得真趣，豁若解其缚。

环窗惟载籍，一视等糟粕。了了见本来，端如契圆觉。

冲襟游汗漫，高步趋广莫。同心有名儒，摄官在戎幕。

学识造渊醇，词章臻炳铄。良骥服盐车，白驹絷场藿。

念昔始倾盖，考正于狐貉。韵宇凛可钦，标致湛无著。

觞豆陪馀欢，翰墨时间作。晨嬉风力劲，夜语霜威虐。

屈指两炎凉，流年信回薄。九重跻帝德，四海绝民瘼。

南征奠蛮侮，西戍弭戎掠。吾道斯为亨，君才顾何怍。

行当坐天禄，看书资笔削。不然冥成均，阐教助飞跃。

冠绶追英游，林泉谢远诺。胡为怀故乡，逝将依负郭。

古都富城市，比屋丽金雘。甲第临江壖，胜槩夺云壑。

曲沟环渌塍，激涧度危彴。升高或扪萝，厉急辄遗屩。

驯禽栖几席，幽花堕杯杓。渔樵频问讯，童稚杂欢噱。

寻步陟兰屿，选胜望菌阁。此虽美无度，乌知乖所学。

待时既韫玉，税驾宜振铎。忠告冀毋忽，投分匪轻托。

野芹称美献，行潦资远酌。眷言效悃愊，岂止事嘲谑。

知君须多暇，过我当如昨。茗饮无俗情，疏餐有真乐。

论文穷九畴，议武贯三略。谁主复谁宾，此意良不恶。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。